KOMPETISIE: Wen kaartjies na ‘My briljante egskeiding’ | News24
KOMPETISIE: Wen kaartjies na ‘My briljante egskeiding’
: Anthea Thompson en Julius. Foto: verskaf
DIT wás bietjie vreemd die dag toe Manie terugkeer van sy besigheidstrippie en hy begin sy tas in- en nie uitpak nie en voordat Engela van Tonder-Strydom weet wat haar tref, toe hardloop hy tas en al af met die trappe, uit by die voordeur en uit Engela se lewe.
Dis eers later wat sy hoor van Rosa, die jong kaktusbloeiseltjie wat Manie in Mexico ontmoet het. Op sy besigheidstrippie.
En aangesien hul dogter wil intrek by haar punk-rocker kêrel, los dit Engela alleen in die groot huis, saam met Julius die Sagmoedige, wat die eindproduk is van ’n kortstondige affair tussen ’n Duitse Herdershondteef en ’n ambisieuse Ierse terrier.
Geraldine Aron se My brilliant divorce is sedert 2001 al met groot sukses regoor die wêreld opgevoer, onder andere deur Britse komedie legende Dawn French. En nou is dit die eerste keer in Suid-Afrika, en in Afrikaans.
Die regte mens om vir Engela vlees te maak, is ongetwyfeld Anthea Thompson. In My briljante egskeiding wissel Engela se reaksies van skreeusnaakse uitbarstings tot by roerende oomblikke, en Anthea speel hierdie emosies soos note in ’n simfonie.
Hennie van Greunen (regisseur) en Anthea reis saam met Engela oor ’n bergagtige landskap wat menige vrou (en man) al moes oorkruis en so ontdek Engela dat telefoniese hulplyne soms uitgekontrakteer word na Indië, dat as die plakkertjies op jou man se geskenkies uit Parys lees Made in China, was hy heel moontlik nie vir twee weke in Frankryk nie, dat die romantiese wêreld van afsprake nog net so deurmekaar is as toe sy ’n tiener was en dat selfies op ’n eilandvakansie baie meer tragies is as om met ’n bak dubbel karamel roomys by die huis te sit en huil.
Maar Engela is nog lank nie reg om op te gee nie, sy’s immers nou eers 39. Plus BTW. En invoerbelasting.
My Briljante Egskeiding is kom maak ’n draai in Port Elizabeth by die Goldfields-ouditorium op 10 en 11 Junie.
Kaartjies kos R120 per persoon en is beskikbaar by Hellen Scriven by die Westway-kafee. Skakel 041 365 0217 vir besprekings en navrae.
Vertonings: Vrydag, 10 Junie om 8nm en Saterdag, 11 Junie om 2nm en 8nm.
Twee lesers kan elk ’n dubbelkaartjie na die vertoning op die Saterdagaand wen. Stuur net ’n e-pos met jou kontakbesonderhede na express.web@media24.com en skryf “Egskeiding” in die onderwerpveld.
Wenners sal telefonies gekontak word.